钦定古今图书集成/明伦汇编/宫闱典/第116卷 > 高遵𥙿
## 钦定古今图书集成/明伦汇编/宫闱典/第116卷 > 高遵𥙿

按《宋史外戚传》：“遵𥙿，字公绰，忠武军节度使琼之孙
也。以父任累迁供备库副使，镇戎军驻泊都监。夏人
寇大顺城，谅祚中矢遁。会英宗宴驾，遣遵𥙿告哀，抵
宥州下宫，夏人遣王盥受命，以吉服至，遵𥙿切责之，
遂易服。既而具食上宫，语及大顺城事，盥曰：‘剽掠軰
耳’。遵𥙿曰：‘若主寇边，扶伤而遁，斯言非妄邪’？夏人以”
为辱，亟遣人代对，终食不敢发口，辄忿怒曰：“主人蔑
视下国，弊邑虽小，控弦十数万，亦能躬执櫜鞬，与君
周旋。”遵𥙿瞑目曰：“主上天纵神武，毋肆狂蹶，以干诛
夷。”时谅祚觇于屏间，摇手使止。神宗闻而嘉之，擢知
保安军。横山豪欲向化，帝使遵𥙿谕种谔图之，谔遂
取绥。州帅怒谔擅发兵，欲正军法，谔惧，称得密旨于
遵𥙿，故谔被罪，遵𥙿亦降为乾州都监。迁通事舍人、
主管西路羌部，驻古渭砦。分所部羌兵为三等，教以
军法。熙宁初，朝廷用王韶复洮、陇，命为秦凤路沿边
安抚，以遵𥙿副之。寻以古渭为通远军，命知军事。明
年，持附顺羌部图籍及绘《青唐》《武胜形势》入献，擢引
进副使、带御器械，俾归治师。师次庆平堡，夜行，晨至
野人关，羌人旅拒，引亲兵一鼓破之。进营武胜城下，
羌众逃去，遂据其城。诏建为镇洮军，又命知军事。寻
以熙、河、洮、岷、远通为一路，进西上阁门使、荣州刺史，
充总管，复知通远军。明年，韶欲取河州，遵𥙿曰：“古谓
举事先建堡砦，以渐而进，故一举拔武胜。今兵与粮
未备，一旦越数舍图人之地，使彼阻要害，我军进退
无所矣。”韶与李宪笑曰：“君何遽相异邪？”檄使守临洮。
韶攻河州，果不克。帝善遵𥙿议，令专管洮、岷、叠岩未
款附者。遵𥙿以逾龙珂地有盐井，遂筑盐川砦。瞎吴
叱率诸羌胁青唐，欲扰边，诏遣张玉攻讨，遵𥙿曰：“青
唐无罪，第为生羌所胁耳。”遣裨将与龙珂率众御之。
青唐人见龙珂泣诉，瞎吴叱知不附己，溃去。从韶取
岷州，下之，令士众曰：“生获老幼，与得级同。”全活者以
数万计。捷闻，加岷州刺史。明年，羌乘景思立之败，围
河、岷二州，道路不通者几月。或请退保遵𥙿，曰：“敢议
此者斩！”岷城军缺，守者恐，遵𥙿登西门，命将纵击，别
选精骑繇南门噪而出，合击之，羌败走。时朝廷以岷
城远难守，议弃之。诏至，贼已溃矣。以功进团练使、龙
神卫都指挥使、知熙州。坐荐张穆之为转运使，而穆
之有罪，罢知𥙿州。未几，徙庆州。又坐事黜知淮阳军。
元丰四年，复知庆州。诏与诸路讨夏国，请济师，得东
兵十一，将，骑不足用，以群牧马益之。又令节制泾原
兵。刘昌祚先至灵州，几得城，遵𥙿嫉之，故不用其计遂以溃归，语在《昌祚传》。贬郢州团练副使。哲宗即位，
复右屯卫将军，主管中岳庙。卒，年六十。赠永州团练
使。绍圣中，崇赠奉国军节度观察留后。从弟遵惠。